《五子诗 其二 李郎中攀龙》
明代·宗臣

大雅久寂寥，作者徒纵横。之子起海岳，吾道维其盟。

中心寡所谐，长揖谢群英。眷言二三子，斗酒欢相迎。

冥意何可测，奇语频自惊。仰并云霞翔，俯与江河倾。

高明坠白日，非君谁与擎。瑶篇一以出，纷纷出时名。

譬彼韶濩奏，缶音空尔鸣。功名亦垂世，无乃非其情。

作者简介：宗臣（1525～1560）明代文学家。字子相，号方城山人。兴化（今属江苏兴化）人。南宋末年抗金名将宗泽后人。嘉靖二十九年进士，由刑部主事调吏部，以病归，筑室百花洲上，读书其中，后历吏部稽勋员外郎，杨继盛死，臣赙以金，为严嵩所恶，出为福建参议，以御倭寇功升福建提学副使，卒官。诗文主张复古，与李攀龙等齐名，为“嘉靖七子”（后七子）之一，散文《报刘一丈书》，对当时官场丑态有所揭露，著有《宗子相集》。